Onder die buitelanders is Lynne Hanna, hoof- uitvoerende beampte van die skoonheidshuis Clarins in die streek Afrika suid van die Sahara, en haar man, Noel.
Ons volg hul roete en vordering via GPS-koördinate en dit lyk asof hulle vanoggend nog die piek van die berg Everest gaan bereik.
Jy kan hulle ook HIER volg.
Dié keer pak sy Everest van die noordekant (in Tibet) aan, nes haar eerste, onsuksesvolle keer. Hierdie kant word as die moeiliker een beskou omdat dit kouer en meer winderig is. Die roetes is ook minder bekend. As sy wel bo uitkom, sal sy die eerste vrou in Brittanje en Ierland wees (Lynne is van Ierland) wat Everest se hoogste punt van albei kante kon bereik. Sou Noel dit ook doen, sal hulle die eerste getroude paartjie in die wêreld wees wat dit kon regkry.
"Dít is natuurlik 'n groot motivering," het Lynne aan Charis van den Heever, SARIE se skoonheidsredakteur voor hul vertrek gesê. "Maar ek het myself sielkundig voorberei dat die weer dalk nie gaan saamspeel nie en ek die geleentheid gaan misloop om tot bo te klim. As dit die geval is, sal ek dit aanvaar."
Dat Noel saam met haar klim, maak die ondervinding effens makliker. "Maar eintlik is jy maar op jou eie. Jy kan nie op enigiemand anders staatmaak om jou bo te kry nie. Jou kop en lyf moet sterk genoeg wees om dit alleen te doen."
Om haar kantoor op te pak voor sy vertrek is al 'n tradisie. Dit laat haar kalm voel voor die sowat 40 dae se uitmergelende stappery. Dan bly daar net 'n paar dae oor om klaar te pak. More-aand sal sy haar familie in Ierland oor Skype groet. En dan hou sy en Noel 'n ordentlike Suid-Afrikaanse braai. Die briewe wat sy vir haar ma, pa, twee susters en broer geskryf het, word veilig weggebêre. Dít sal hulle net lees sou sy nie terugkeer nie. "Hierdie is 'n ding wat jy nie ligtelik moet opneem nie."